FELHÍVÁS  
Szociális célú tűzifa támogatás igénylésére
Kiskőrös Város Önkormányzatának Képviselő-testülete a szociális célú tűzifa támogatásról szóló rendelete alapján 2026. évben lehetőséget biztosít a szociálisan rászoruló személyek részére természetbeni támogatásként nyújtott szociális célú tűzifa igénylésére.
A támogatás célja és formája
A támogatás célja a szociálisan rászoruló személyek téli tüzelőanyaggal történő ellátásának elősegítése. A támogatás lágylombos tűzifa formájában biztosítható, a rendelkezésre álló pénzügyi fedezet és tűzifamennyiség függvényében.
A támogatásra jogosultak köre
Szociális célú tűzifa támogatásra az a személy jogosult, aki Kiskőrös város közigazgatási területén lakó- vagy tartózkodási hellyel rendelkezik, és az alábbi jövedelmi, valamint szociális feltételeknek megfelel:
· a kérelmező háztartásában az együttélő személyek egy főre jutó havi jövedelem nem haladhatja meg a 120.000 forintot, 
· gyermekét egyedül nevelő szülő és olyan háztartás esetén, amelyikben rokkantsági ellátásban részesülő személy él, az egy főre jutó havi jövedelem nem haladhatja meg a 140.000 forintot, 
· egyedül élő kérelmező esetében a havi jövedelem nem haladhatja meg a 150.000 forintot. 
A jogosultság megállapításakor előnyt élvez
· az a személy, aki aktív korúak ellátására, időskorúak járadékára, vagy Kiskőrös Város Önkormányzata Képviselő-testületének a szociális ellátásokról szóló 7/2015.(II.26.) önkormányzati rendelet szerinti települési támogatásra jogosult,
· a Gyermekek védelméről és a gyámügyi igazgatásról szóló 1997. évi XXXI. törvényben szabályozott halmozottan hátrányos helyzetű gyermeket nevelő család,
· a rendszeres gyermekvédelmi kedvezményben részesülő családok,
· az egyszülős háztartások,
· az a család, amelyikben rokkantsági ellátásban részesülő él,
· a 65 év feletti, egyedül élő nyugdíjas, akinek a nyugdíja nem éri el a 150.000 forintot
· a 3 vagy több gyermeket nevelő családok.

A támogatás kizárólag olyan lakóingatlan fűtésére igényelhető, amelyben a kérelmező lakó- vagy tartózkodási hellyel rendelkezik és lakásának fűtését fatüzelésre alkalmas tüzelőberendezéssel biztosítja.
Kiskőrösön lakóhellyel és tartózkodási hellyel is rendelkező személy csak annak a háztartásnak a tagjaként vehető figyelembe a kérelem elbírálásakor, ahol életvitelszerűen él.


A támogatás mértéke
A támogatás háztartásonként legfeljebb 5 erdei m3 lágylombos tűzifa lehet.
A ténylegesen biztosítható mennyiség a rendelkezésre álló tűzifa mennyiségétől, a jogosult kérelmezők számától és a kérelmezők szociális rászorultságától függ. A jogosultság nem jelent automatikus jogosultságot a maximális mennyiségre.
A tűzifa lakóingatlanra történő kiszállításáról Kiskőrös Város Önkormányzata gondoskodik.
A kérelem benyújtásának módja és határideje
A támogatás iránti kérelmek benyújtásának határideje: 2026. december 7. (hétfő).
A benyújtás helye: Kiskőrösi Polgármesteri Hivatal (a továbbiakban: Hivatal) 6200 Kiskőrös, Petőfi Sándor tér 1. szám emelet 8. számú irodájába ügyfélfogadási időben (hétfő 8-12 óra között, csütörtök 13-18 óra között).
A kérelemhez csatolni kell: a kérelmező és a vele egy háztartásban élő személyek jövedelmének és a jogosultsági feltételek valódiságának igazolására szolgáló iratokat.
A kérelemben meg kell jelölni azokat a szociális körülményeket, amelyekre tekintettel a kérelmező a támogatásra jogosult, illetve amelyek előnyben részesítésre adhatnak okot. Amennyiben ezek a Hivatal rendelkezésére álló adatokból nem állapíthatók meg, fennállásukat megfelelő okirattal kell igazolni.
A kérelmezőnek nyilatkoznia kell arról is, hogy a kérelemben megjelölt lakóingatlan fűtése fatüzelésre alkalmas tüzelőberendezéssel biztosított.
A kérelem benyújtásához szükséges formanyomtatvány a Hivatalban szerezhető be, valamint letölthető a kiskoros.hu oldalról a Közérdekű/ Polgármesteri Hivatal / Letölthető nyomtatványok/ Szociális célú tűzifa támogatás 2026 mappából.
A kérelmek elbírálása és a tűzifa kiosztása
A kérelmek elbírálásáról Kiskőrös Város Polgármestere dönt. 
A támogatás kizárólag a Vidék- és Településfejlesztési Minisztérium által „A települési önkormányzatok szociális célú tüzelőanyag vásárlásához kapcsolódó támogatása” jogcímen nyújtott 2026. évi támogatás és a támogatáshoz biztosított önkormányzati önrész, valamint az abból biztosított tűzifa mennyiségének erejéig nyújtható.
A támogatásban részesülők részére a tűzifa kiosztásáról legkésőbb 2027. február 15. napjáig kell gondoskodni.

Kiskőrös, 2026. november 4.

